《钓台》
宋代·张镃

绛衣骑日扶桑上，三精九县开灵贶。赵梁雍代迹俱空，冯吴寇邓勋相望。

客星何处潜光芒，双台叠巘摩穹苍。钓丝千丈捲烟雨，谁瞰一碧玻璃江。

羊裘坐稳无心动，蒲轮纁币知何用。故人聊为小周旋，君房谬欲相推送。

寥寥岁月今几秋，山寒松吹多飕飗。春来日暖花气发，极浦浪转鱼龙游。

先生有台人共高，虚庭忍见生蓬蒿。断碑败壁蠹荒藓，灌木野鸟捐枯巢。

一朝钟梵交云际，檐楹改观辉杉桂。非关好事取时名，此中耻但称能吏。

却经祠下罗清樽，试歌此诗当招魂。先生出兮佩兰荪，明玑耀旂驾瑶璠，黄麟道前翠虬奔。

先生去兮山云屯，玉妃金童从缤纷。吹箫鼓瑟声冥冥，目断暮霭栖遥林。

作者简介：张镃（1153—1221？）原字时可，因慕郭功甫，故易字功甫，号约斋。南宋文学家，先世成纪（今甘肃天水）人，寓居临安（现浙江杭州），卜居南湖。出身显赫，为宋南渡名将张俊曾孙，刘光世外孙。他又是宋末著名诗词家张炎的曾祖，是张氏家族由武功转向文阶过程中的重要环节。隆兴二年（1164），为大理司直。淳熙年间直秘阁通判婺州。庆元初为司农寺主簿，迁司农寺丞。开禧三年（1207）与谋诛韩侂胄，又欲去宰相史弥远，事泄，于嘉定四年十二月被除名象州编管，卒于是年后。